Waterkrisis in eMalahleni weens beurtkragArgieffoto bloot ter illustrasie. (Foto: Unsplash) Inwoners van eMalahleni, Mpumalanga, is kwaad omdat hulle verlede week vir ’n week sonder water moes sit. Hulle is boonop bang dit gebeur weer, aangesien voortdurende beurtkrag verhoed dat water na en van die reservoirs gepomp kan word. Volgens die inwoners sit hulle maandeliks vir ’n dag of twee sonder water en soms is die krag ook nog af. Inwoners het vroeër vanjaar vir nege dae aaneen sonder water gesit. “’n Mens kan nie eens beskryf hoe erg dit is om vir so lank sonder water te sit nie. Dit is onmenslik,” sê Corinne de Beer, ’n pensioenaris in die stad. ’n Ander inwoner het op voorwaarde van anonimiteit aan Maroela Media vertel haar man soek ander werk sodat hulle uit die stad kan verhuis. Dié paar het skaars ’n jaar gelede na Witbank getrek. “Die watersituasie maak ’n mens morbied en dit is nie lekker om so te leef nie. Ek sien uit na die dag wanneer ons uit die stad kan trek,” vertel die inwoner. Argieffoto bloot ter illustrasie. Volgens Kim Faduk, DA-raadslid van Emalahleni Wyk 33, het die krane verlede Maandag in dele van die stad leeggeloop en die watertoevoer het gister (Sondag) in sekere dele teruggekom, namate die reservoirvlakke dit toegelaat het. Dele van die stad se krane was egter teen Maandagoggend steeds leeg. Volgens Faduk kan die wateronderbrekings hoofsaaklik aan beurtkrag en pyplekkasies toegeskryf word en is dit nie ’n nuwe probleem in eMalahleni nie. “As die kragtoevoer verminder word, kan die waterpompe nie werk nie en dan sit gebiede sonder krag én water. Daar is ook op ’n weeklikse grondslag pyplekkasies wat gewoonlik nog dieselfde dag herstel word, indien die weer saamspeel.” Die munisipaliteit het in sy laaste boodskap oor die wateronderbrekings Sondagmiddag bevestig die watertoevoer na gebiede wat deur Punt D-reservoir van water voorsien word, is steeds afgesny, weens ’n pyplekkasie in Model Park. Herstelwerk is aan die gang. “Herstelwerk aan die grootmaatvoerlyn na Klarinet-uitbreidings is ook steeds aan die gang en sal binnekort voltooi word.” “Als staan stil” (Argieffoto: pixabay) Die inwoner vertel sy en haar man het tussen gister (Sondag) en vandag (Maandag) skaars 24 uur lank water gehad voordat dit weer afgegaan het. “Ek en my man het gister in ons swemklere in die reën gaan staan om te ‘stort’. Dit is baie erg om vir ’n week nie ordentlik te kan stort of bad nie,” vertel die inwoner. Die inwoner sê die skottelgoed het in die kombuis opgehoop en dit het vlieë gelok. Die feit dat hulle ook nie die toilette kon spoel nie, is volgens die inwoner erg onhigiënies. “Die ergste van als is dat ons nie vooraf gewaarsku word dat ons nie water gaan hê nie en dus ook nie daarop kan voorberei nie. Toe ons verlede Maandag sien die waterdruk is laag, het ons waterbottels vir ’n vale volgemaak, wat ons later darem kon gebruik om die toilette mee te spoel. Verder moet ons bottels drinkwater koop.” De Beer sê sy kan nie bottels drinkwater met die min pensioengeld wat sy kry, bekostig nie. “Ons is aan ons eie genade oorgelaat. Ek het nie woorde om te beskryf hoe erg dit is nie.” Volgens De Beer kon sy nie eens daaglikse huistake verrig nie. “Als staan stil. Daar is nie eens ’n watertrok waar jy jou hande kan was nie.”